Na osnovu člana 87 Zakona o sportu (»Službeni list CG«, br. 36/11 i 36/13), člana 12. tačka 14. i člana 59. stav 2. Statuta opštine Tivat (»Službeni list RCG - Opštinski propisi«, br. 40/04 i 26/06 i »Službeni list CG - Opštinski propisi«, br. 12/11, 21/11 i 3/13), na sjednici Skupštine održanoj \_\_\_\_\_\_\_\_\_\_\_\_\_\_\_\_\_ ,donijela je

**O D L U K U**

**O FINANSIRANJU SPORTA**

**I Osnovne odredbe**

**Član 1.**

Ovom Odlukom se utvrdjuju uslovi, način i postupak raspodjele sredstava iz Budžeta Opštine Tivat opredijeljenih za finansiranje i razvoj sporta.

**Član 2.**

Svi izrazi koji se u ovoj odluci koriste za fizička lica u muškom rodu obuhvataju iste izraze u ženskom rodu.

**Član 3.**

Sport u smislu ove Odluke je djelatnost kojom se djeci, omladini i gradjanima omogućava očuvanje, unapredjenje i razvoj psihofizičkih sposobnosti i sportskih znanja, zadovoljavanje potreba za kretanjem i igrom, sportsko izražavanje i stvaralaštvo i postizanje sportskih rezultata na svim nivoima takmičenja.

Sport je dostupan svima bez obzira na rasu, pol, boju, jezik, vjeru, naciju, društveno porijeklo, politička ili druga ubjedjenja, imovinsko stanje ili bilo koje drugo lično svojstvo.

Djelatnost sporta obavljaju subjekti u skladu sa Zakonom o sportu, ovom odlukom i sportskim pravilima.

**Član 4.**

Sredstva iz člana 1. ove Odluke koriste se za:

* sufinansiranje programa rada sportskih organizacija
* razvoj sportske infrastrukture
* razvoj školskog sporta
* razvoj ženskog sporta (ravnopravno učešće muškaraca i žena)
* razvoj sportske rekreacije – sport za sve
* tradicionalne sportske manifestacije
* nagradjivanje uspješnih sportista i dodjela godišnjeg priznanja

**Član 5.**

**II – SUFINANSIRANJE SPORTSKIH ORGANIZACIJA**

Razvoj sporta se podstiče sufinansiranjem programa rada sportskih organizacija koji su od značaja za ostvarivanje javnog interesa u sportu, sredstvima iz budžeta opštine Tivat

**Član 6.**

Sufinansiranje programa rada sportskih klubova vrši se na osnovu javnog konkursa za sufinansiranje programa rada sportskih organizacija (u daljem tekstu: konkurs) koji objavljuje organ lokalne uprave nadležan za sport.

Javni konkurs se raspisuje u roku od 30 dana od dana usvajanja Budžeta Opštine za tekuću godinu.

Konkurs se objavljuje na web sajtu Opštine Tivat, oglasnoj tabli i u lokalnim medijima.

Rok za podnošenje prijava na konkurs ne može biti kraći od 15 dana od dana objavljivanja konkursa.

Konkurs sadrži kriterijume za vrednovanje shodno Pravilniku o kriterijumima za raspodjelu sredstava sportskim organizacijama

Izuzetno od stava 1 ovog člana, može se bez raspisivanja javnog konkursa sufinansirati program koji je od značaja za uspješno predstavljanje opštine na domaćoj i medjunarodnoj sceni, koji unapredjuje rad sportske organizacije i pojedinca i u drugim izuzetnim slučajevima po predlogu nadležnog Sekretarijata i odluci Predsjednika opštine i to iz stavke Dodatna sredstva ( Rezerva ).

**Član 7.**

Predsjednik opštine potpisuje ugovor sa sportskom organizacijom a na osnovu Odluke o raspodjeli sredstava Savjeta za sport.

Ugovorom o sufinansiranju programa rada urediće se dinamika realizacije programa, uplata, korišćenje i pravdanje odobrenih sredstava i dostavljanje izvještaja o realizaciji programa.

Ugovor se zaključuje u roku od 15 dana od dana konačnosti odluke . Sportska organizacija koja nije izvršila obaveze iz prethodnog ugovora o sufinansiranju ne može dobiti sredstva za sufinansiranje programa rada, do izvršenja obaveza.

**Član 8.**

**III - OSTVARIVANJE I STICANJE PRIHODA**

Sportski subjekti mogu sticati sredstva i ostvarivati prihod radi finansiranja sportske djelatnosti od : članarine-kotizacije, donacije i poklona, priloga, subvencija, nasljeđa, kamata na uloge, zakupnine, dividende, fondova, usluge, sponzorstva i drugih marketinških aktivnosti, TV prava, prihoda od igara na sreću i sredstava koja Crna Gora i opština opredijele kao pomoć u obavljanju sportske djelatnosti, u skladu sa zakonom.

Godišnjim planom razvoja sporta opštine Tivat utrvrđuju se potrebe u sportu i za njihovo ostvarivanje obezbjeđuju finansijska sredstva iz budžeta.

Nakon usvajanja Godišnjeg plana razvoja sporta za njegovu realizaciju zadužuje se nadležni organ.

**Član 9.**

Sredstva za finansiranje sportska organizacija može ostvariti ukoliko ispunjava sljedeće uslove u skladu sa Zakonom o sportu :

* da ima sjedište na teritoriji opštine Tivat;
* da u skladu sa utvrdjenim rokovima dostavlja finansijski izvještaj o odobrenim sredstvima iz Budžeta Opštine, organu lokalne uprave nadležnom za sport;
* da učestvuje u redovnom sistemu takmičenja u okviru grane sporta u skladu sa sportskim pravilima;
* da angažuje najmanje jednog stručnjaka koji ima zakonom predvidjene kvalifikacije za rad u sportu;
* da ima obezbijedjen prostor za obavljanje svoje djelatnosti.

**Član 10.**

Prijava na konkurs se podnosi na obrascu koji propisuje organ lokalne uprave nadležan za sport, na kojem je navedena dokumentacija potrebna za konkurisanje. Obrazac je objavljen na web sajtu opštine Tivat.

**Član 11.**

Način raspodjele sredstava iz Budžeta Opštine sportskim organizacijama

registrovanim na teritoriji opštine Tivat vrši se na osnovu sledećih kriterijuma:

1. masovnost
2. tradicija
3. uspiješnost
4. troškovi takmičenja

Raspodjela sredstva u procentima za kriterijume je sledeća:

1. masovnost 20 % budžeta
2. tradicija 20% budžeta
3. uspjesnost 40 % budžeta
4. takmicenja 20% budžeta

Ista kategorizacija i procentualna raspodjela sredstava se odnosi na ekipne i pojedinacne sportove, ali se obracunava odvojeno.

**Član 12.**

Cjelokupni budžet za sport je podjeljen na dva dijela.

* Sredstva za fininasiranje programa rada sportskih organizacija odnosno 93 % ukupnog budžeta za sport
* Dodatna sredstva (Rezervu budžeta) odnosno 7% ukupnog budžeta

Sredstva za fininasiranje programa rada sportskih organizacija su podjeljena na dva dijela: 74% budžeta za ekipne sportove i 26% budžeta za pojedinačne sportove.

Dodatna sredstva su predvidjena za nagrade za ostvarene uspjehe sportista i sportskih orgnizacija, razvoj školskog sporta, organizovanje takmičenja i ostale nepredvidjene troškove.

**Član 13.**

Vrednovanje programa rada sportskih organizacija vrši Savjet za sport, stručno – savjetodavno tijelo koje osniva skupština opštine Tivat.

Odlukom Skupštine opštine o osnivanju Savjeta urediće se prava i obaveze , sastav , način izbora i rada Savjeta i druga pitanja od značaja za njegov rad.

Savjet za sport vrednovanje programa rada sportskih organizacija će vršiti u skladu sa Odlukom o finansiranju sporta i Pravilnikom o kriterijumima za dodjelu finansijskih sredstva u opštini Tivat.

**Član 14.**

**IV – RAZVOJ SPORTSKE INFRASTRUKTURE**

Unapređenje postojeće sportske infrastrukture ostvaruje se kroz:

* određivanje prioriteta u rekonstrukciji i izgradnji novih sportskih objekata,
* planiranje potrebnih finansijskih sredstava u Budžetu Opštine i definisanje međusobnih obaveza svih učesnika u rekonstrukciji i izgradnji sportskih objekata,
* racionalno i namjensko korišćenje sportskih objekata u svojini Opštine , kroz odobravanje njihovog korišćenja i dodjelu sportskim organizacijama odgovarajućih termina za treninge, utakmice i rekreciju.
* stvaranje baze podataka svih opštinskih sportskih objekata na teritoriji opštine Tivat

**Član 15.**

**V – RAZVOJ ŠKOLSKOG SPORTA**

Organ lokalne uprave nadležan za sport u saradnji sa sportskim organizacijama, podstiču i pomažu školska sportska društva stvaranjem organizacionih prostornih, finansijskih, stručnih i drugih uslova za njihov rad.

**Član 16.**

Nakon završetka organizovanih takmičenja iz oblasti školskog sporta, organ lokalne uprave nadležan za sport obavezan je da sačini izvještaj o realizaciji takmičenja i specifikaciju troškova za pružene usluge i podijeljene nagrade i dr. i dostavi ga predsjedniku opštine.

**Član 17.**

**VI – RAZVOJ ŽENSKOG SPORTA**

Organ lokalne uprave nadležan za sport u saradnji sa organizacijama koje se bave pitanjima rodne ravnopravnosti, podsticanja unapređenja i razvoja ženskog sporta i ženskim sportskim organizacijama sa teritorije opštine, obezbijediće:

* formiranje baze podataka o ženskim sportskim klubovima sa tertorije opštine i postignutim rezultatima,
* adekvatno istraživanje o potrebama ženskih klubova i načinu njihovog finansiranja u skladu sa budžetom opštine
* formiranje baze podataka uspješnih sportistkinja sa prebivalištem u Tivtu,
* adekvatnu medijsku promociju ženskih sportskih klubova i uspješnih sportistkinja u pojedinačnim sportovima,
* osposobljavanje i posticanje žena za obavljanje poslova sudije i članstva u upravljačkim strukturama sportskih organizacija.

**Član 18.**

**VII – RAZVOJ SPORTA LICA SA INVALIDITETOM**

U opštinskom Budžetu izdvajaju se i obezbjedjuju sredstva za organizovanje sportskih takmičenja i turnira lica sa invaliditetom,

* organizovanje humanitarnih i revijalnih susreta u odredjenim sportskim disciplinama u cilju prikupljanja sredstava za razvoj i ulaganje u sport lica sa invaliditetom,
* rekreaciju lica sa invaliditetom,
* realizaciju sportsko-rekreativnih susreta na nivou opštine Tivat za lica sa invaliditetom.

**Član 19.**

**VIII – RAZVOJ SPORTSKE REKREACIJE GRADJANA**

Organ lokalne uprave nadležan za sport može u skladu sa Budžetom Opštine da organizuje sportsko-rekreativne susrete na nivou opštine Tivat, da organizuje opštinske lige i turnire rekreativaca, i svakodnevne rekreativne aktivnosti za gradjane opštine Tivat.

**Član 20.**

Nakon završetka organizovanih takmičenja iz člana 24. i 25. ove odluke, organ lokalne uprave nadležan za sport obavezan je da sačini izvještaj o realizaciji takmičenja i utrošenim sredstvima.

Organ lokalne uprave nadležan za sport će, u navedenom izvještaju, cijeneći postignute rezultate i uočene nedostatke, iznijeti preporuke za naredne aktivnosti u ovoj obIasti.

**Član 21.**

**IX – TRADICIONALNE SPORTSKE MANIFESTACIJE**

U cilju podsticanja i razvoja sporta i sportsko-rekreativnih aktivnosti gradjana, mogu se predvidjeti sredstva za finansiranje i sufinansiranje organizovanja tradicionalnih sportskih manifestacija poput Bućarske olimpijade, Memorijala „Spasić i Mašera“ i Novembarskih dana sporta u Tivtu, a u kojima učestvuju sportisti i rekreativci i iz drugih sredina.

**Član 22.**

O bližim uslovima učešća u organizaciji manifestacija iz člana 21. kao i angažovanju sredstava opštine, odlučuje predsjednik Opštine na predlog nadležnog organa lokalne uprave.

**Član 23.**

**X - NAGRADJIVANJE USPJEŠNIH SPORTISTA I DODJELA GODIŠNJEG PRIZNANJA**

Nagradu za postignuti sportski rezultat odredjuje predsjednik Opštine u skladu sa finansijskim mogućnostima Opštine, a na osnovu člana 6 stav 6 ove Odluke.

**Član 24.**

Organ lokalne uprave nadležan za sport dužan je da, u saradnji sa lokalnim radijskim i TV medijima, doprinese adekvatnom praćenju i vidljivosti rezultata sportista, promociji sporta, sportske rekreacije i zdravih stilova života, te kroz edukativne emisije o sportu afirmiše značaj sporta i podstiče djecu i mlade za bavljenje sportom.

**Član 25.**

Radi odavanja društvenog priznanja najboljim sportistima u opštini Tivat, ustanovlljava se godišnje priznanje iz oblasti sporta (u daljem tekstu: Priznanje).

Priznanje se dodjeljuje jednom godišnje povodom obilježavanja Dana opštine Tivat. O dodjeli priznanja odlučuje Savjet za sport.

**Član 26.**

Za priznanje mogu biti predloženi sportisti, sportski radnici koji svoje djelovanje ostvaruju na teritoriji opštine Tivat, kao i sportske organizacije čije je sjedište na teritoriji opštine Tivat a postigli su zapažene rezultate u godini za koju se priznanje dodjeljuje.

Priznanje se dodjeljuje za kategorije :

1. najbolji sportista
2. najbolji sportski klub
3. perspektivni sportista
4. zaslužni sportski radnik
5. najbolji trener

**Član 27.**

Organ lokalne uprave nadležan za sport dužan je da u roku od 6 mjeseci od dana stupanja na snagu ove odluke izradi službenu evidenciju u sportu. Evidencija mora da sadrži sledeće podatke:

* registar sportskih objekata na nivou opštine sa podacima o vlasniku objekta, načinu, korišćenja i održavanja,
* registar sportskih organizacija sa teritorije opštine koji se nalaze u sistemu takmičenja, sa podacima odgovornih lica, statusom kluba (amaterski, profesionalni), ukupnom broju registrovanih sportista u strukovnom savezu (po uzrastu i polu),
* registar trenera amatera,
* registar, profesionalnih trenera u sportskim organizacijama,
* pregled ekipa po rangovima takmičenja,
* pregled rezultata na domaćim takmičenjima na godišnjem nivou svih ekipa i pojedinaca u sistemu takmičenja,
* pregled rezultata na medjunarodnim takmičenjima svih ekipa i pojedinaca u sistemu takmičenja,
* naziv osnovnih i srednjih škola koje su uključene u školski sport,
* naziv organizacija koje se bave sportom za sve,
* naziv registrovanih sportskih organizacija koje okupljaju osobe sa invaliditetom.

**Član 28.**

Opština će na svojoj web strani objavljivati informacije (konkurs, opredijeljena sredstva, odluke o dodjeli sredstava, evidencije, ...) vezane za oblast sporta.

**Član 29.**

Ova Odluka stupa na snagu osmog dana od dana objavljivanja u

„Službenom listu CG – opštinski propisi“.

Broj: 0304-

Tivat, \_\_\_\_\_\_\_\_\_\_\_\_\_\_

SKUPŠTINA OPŠTINE

Predsjednik Skupštine   
Ivan Novosel

**OBRAZLOŽENJE**

Osnov za donošenje Odluke o finansiranju sporta proističe iz Zakona o sportu , nacionalnih i lokalnih strateških dokumenata (Nacionalni program razvoja sporta i Program razvoja sporta opštine Tivat).

Zakonom o sportu ( “Sl.list CG” , br. 36/11 I 36/13) utvrđeno je da sportski subjekti mogu sticati sredstva i ostvarivati prihode kako bi finansirali sportske djelatnosti. Sredstva se mogu obezbjediti: članarinom – kotizacijom, donacijama i poklonima, subvencijama, fondovima, sponzorstvom, marketinškim aktivnostima, prihodima od igara na sreću, kao i sredstvima koja opredjeljuju država i opstina, u vidu pomoći u obavljanju sportske djelatnosti.

U skladu sa Zakonom, način i postupak donošenja godišnjeg plana, uslove, mjerila i kriterijume za dodjelu sredstava i kontrolu nad realizacijom programa bliže se utvrđuje propisom Ministarstva, odnosno opštine.

S tim u vezi Sekretarijat za mlade, sport i socijalna pitanja donio je nacrt Odluke o finansiranju sporta.

Predlagač

Obrađivač

Predsjednica opštine Sekretarijat za mlade, sport i soc.pitanja